CELEX: 62019TN0653
Language: hu
Date: 2019-09-30 00:00:00
Title: T-653/19. sz. ügy: 2019. szeptember 30-án benyújtott kereset – FF kontra Bizottság

25.11.2019   
            
            
               HU
            
            
               Az Európai Unió Hivatalos Lapja
            
            
               C 399/85
            
         
      2019. szeptember 30-án benyújtott kereset – FF kontra Bizottság
      (T-653/19. sz. ügy)
      (2019/C 399/104)
      Az eljárás nyelve: francia
      
         Felek
      
      
         Felperes: FF (képviselő: A. Fittante ügyvéd)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg az Európai Bizottságnak a felperes 2019. július 9-i előzetes kártérítés iránti kérelmét elutasító, 2019. július 31-i határozatát;
               
            
                  —
               
               
                  semmisítse meg az Európai Bizottság 2019. augusztus 20-i határozatát, amely elutasítja a Bizottság dokumentumaihoz való, a dohánytermékek csomagolásán a 2014. április 3-i 2014/40/EU európai parlamenti és tanácsi irányelvnek megfelelően feltüntetett egészségvédő figyelmeztetésként egy amputált lábú férfiről készített eredeti fénykép megtekintése útján történő hozzáférés iránt 2019. július 23-án benyújtott kérelmet;
               
            
                  —
               
               
                  az Európai Bizottságot kötelezze a költségek, valamint az eljárással kapcsolatban felmerült költségek viselésére, mindamellett, hogy a felperes költségmentességet kért.
               
            
         Jogalapok és fontosabb érvek
      
      Keresete alátámasztása érdekében a felperes két jogalapra hivatkozik.
      
                  1.
               
               
                  Az első, a lényeges eljárási szabályok megsértésére alapított jogalap, amennyiben a megtámadott határozatok nem tesznek eleget az indokolási kötelezettségnek, és ezáltal nem teszik lehetővé a felperes számára, hogy megértse a rá vonatkozó határozat hatályát és biztosítsa az érdekeinek védelmét, a bíróság számára pedig azt, hogy elvégezze a jogszerűségi vizsgálatot.
               
            
                  2.
               
               
                  A második, a Szerződések vagy az alkalmazásukkal kapcsolatos bármely jogszabály, vagyis az Európai Unió jogi normái összességének, különösen pedig az Európai Unió Alapjogi Chartájának és az általános elvek megsértésére alapított jogalap, amely elvek tiszteletben tartásának biztosítására az Unió hivatott, és amelyek között védelemben részesül mind a képmáshoz fűződő jog, a magán- és a családi élet tiszteletben tartásához fűződő jog, mind pedig az emberi méltósághoz való jog.